รัฐบาลไทย-ข่าวทำเนียบรัฐบาล-มท.1 หารือผู้ว่าราชการจังหวัดพื้นที่ควบคุมสูงสุด เน้นย้ำ สร้างการรับรู้มาตรการด้านสุขอนามัย (DMHTT) ขั้นสูงสุด ลดการเคลื่อนย้ายคน แต่ไม่ให้กระทบเศรษฐกิจเกินความจำเป็น
วันจันทร์ที่ 4 มกราคม 2564
มท.1 หารือผู้ว่าราชการจังหวัดพื้นที่ควบคุมสูงสุด เน้นย้ํา สร้างการรับรู้มาตรการด้านสุขอนามัย (DMHTT) ขั้นสูงสุด ลดการเคลื่อนย้ายคน แต่ไม่ให้กระทบเศรษฐกิจเกินความจําเป็น
มท.1 หารือผู้ว่าราชการจังหวัดพื้นที่ควบคุมสูงสุด เน้นย้ํา สร้างการรับรู้มาตรการด้านสุขอนามัย (DMHTT) ขั้นสูงสุด ลดการเคลื่อนย้ายคน แต่ไม่ให้กระทบเศรษฐกิจเกินความจําเป็น
วันนี้ (4 ม.ค.64) เวลา 16:30 น. ที่ห้องประชุมราชสีห์ ศาลาว่าการกระทรวงมหาดไทย ภายหลังการประชุมคณะกรรมการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมหารือข้อราชการสําคัญ ผ่านระบบวีดิทัศน์ทางไกล (Video Conference) โดยมี นายฉัตรชัย พรหมเลิศ ปลัดกระทรวงมหาดไทย ผู้บริหารระดับสูงของกระทรวงมหาดไทย ผู้ว่าราชการจังหวัดพื้นที่ควบคุมสูงสุด จํานวน 27 จังหวัด และหน่วยงานที่เกี่ยวข้อง ร่วมการประชุม
พลเอก อนุพงษ์ เผ่าจินดา เปิดเผยว่า ในปัจจุบันได้เกิดการแพร่ระบาดของโรคติดเชื้อไวรัสโคโรนา 2019 (โควิด-19) และมีจํานวนผู้ติดเชื้อฯ ในประเทศเพิ่มสูงขึ้น ซึ่งพลเอก ประยุทธ์ จันทร์โอชา นายกรัฐมนตรี ได้ประกาศข้อกําหนด ออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 16) และมีคําสั่ง ศบค.ที่ 1/2564 กําหนดพื้นที่สถานการณ์ที่กําหนดเป็นพื้นที่ควบคุมสูงสุด ใน 27 จังหวัด และกรุงเทพมหานคร รวมทั้งได้มอบนโยบายในการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 เพื่อให้เกิดการบูรณาการและประสานการทํางานเป็นไปตามข้อกําหนดและนโยบายของ ศบค. โดย ศบค.มท. จะเป็นหน่วยงานในการประสานการปฏิบัติมาตรการต่าง ๆ ไปยังผู้ว่าราชการจังหวัด เพื่อให้เกิดการบริหารจัดการสถานการณ์ที่มีเอกภาพเป็นไปในทิศทางเดียวกัน
พลเอก อนุพงษ์ เผ่าจินดา กล่าวว่า สําหรับมาตรการที่จะต้องดําเนินการในพื้นที่ สิ่งสําคัญที่สุดคือมาตรการด้านสุขอนามัย หรือ DMHTT ได้แก่ การเว้นระยะระหว่างกัน สวมหน้ากากผ้าหรือหน้ากากอนามัย ล้างมือบ่อย ๆ ตรวจวัดอุณหภูมิร่างกายและสังเกตอาการ และใช้แอปพลิเคชั่นไทยชนะ ขอให้ผู้ว่าราชการจังหวัดประชาสัมพันธ์ให้ประชาชนทําอย่างเข้มข้น เพื่อลดการแพร่ระบาดและสามารถป้องกันตนเองจากเชื้อโรคได้ การคัดแยกและการสอบสวนโรคผู้ป่วย และกลุ่มเสี่ยง เมื่อตรวจแล้วจะต้องจัดสถานที่คัดแยกกลุ่มคนต่าง ๆ เช่น โรงพยาบาล สําหรับผู้ป่วยอาการหนัก โรงพยาบาลสนาม สําหรับผู้ป่วยอาการไม่หนักมาก เป็นต้น และในโรงงานอุตสาหกรรมก็เช่นกัน ขอให้คณะกรรมการโรคติดต่อจังหวัดนําไปพิจารณาดําเนินการตามมาตรการสาธารณสุขด้วย สําหรับการสกัดกั้นการแพร่เชื้อในพื้นที่ ให้มอบหมายให้กํานัน ผู้ใหญ่บ้าน ประธานชุมชน ประสานความร่วมมือจากประชาชนในหมู่บ้าน/ชุมชนช่วยกันสอดส่องดูแลบุคคลที่เดินทางเข้ามาในพื้นที่ และใช้อํานาจในฐานะผู้อํานวยการรักษาความมั่นคงภายในจังหวัด (ผอ.รมน.จังหวัด) บูรณาการฝ่ายความมั่นคงและฝ่ายปกครองควบคุมการเข้า-ออกพื้นที่ การขนส่งสินค้าให้เป็นไปตามมาตรการสาธารณสุขอย่างเคร่งครัด รวมถึงพิจารณาตั้งด่านสกัดบริเวณถนนสายรอง นอกจากนี้ ต้องมีมาตรการลดการเคลื่อนที่ของคน (Mobility) การปิดสถานที่ที่มีกิจกรรมแออัด แต่อย่างไรก็ตาม ให้คํานึงถึงด้านเศรษฐกิจไม่ให้มีผลกระทบต่อเศรษฐกิจเกินความจําเป็นด้วย
พลเอก อนุพงษ์ เผ่าจินดา เน้นย้ําว่า ผู้ว่าราชการจังหวัดและคณะกรรมการโรคติดต่อจังหวัดต้องสร้างการรับรู้ความเข้าใจกับประชาชนให้มีความตระหนักและร่วมมือในการปฏิบัติตามมาตรการป้องกันโรคโควิด-19 อย่างเต็มกําลังความสามารถ และขอเป็นกําลังใจให้คณะกรรมการโรคติดต่อจังหวัด และผู้ปฏิบัติงานในพื้นที่ทุกคนทํางานเพื่อพี่น้องประชาชนอย่างแข็งขัน และหากมีข้อหารือเพิ่มเติม ขอให้เสนอมายัง ศบค.มท. เพื่อพิจารณานําเสนอ ศบค. ต่อไป
กองสารนิเทศ สป.มท.